2001/758/YUTP: Neuvoston yhteinen kanta 29 päivältä lokakuuta 2001, timanttien laittoman kaupan torjumisesta konfliktien ehkäisyn ja ratkaisemisen parantamiseksi



Virallinen lehti nro L 286 , 30/10/2001 s. 0002 - 0003



Neuvoston yhteinen kanta 29 päivältä lokakuuta 2001, timanttien laittoman kaupan torjumisesta konfliktien ehkäisyn ja ratkaisemisen parantamiseksi (2001/758/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 15 artiklan, sekä katsoo seuraavaa: (1) "Konfliktitimanteilla" pidetään yllä eräitä Afrikan verisimmistä selkkauksista. On ilmeistä, että olisi ryhdyttävä toimiin avun antamiseksi konfliktien ehkäisyssä ja ratkaisemisessa. (2) Kimberleyn kaupungissa, Etelä-Afrikassa, aloitettiin 11 ja 12 päivänä toukokuuta 2000 kyseisen kaupungin mukaan nimetty prosessi, johon osallistuvat tärkeimmät timanttien viejät, jalostajat ja tuojat sekä timanttialan ja kansalaisyhteiskunnan edustajia ja jonka tarkoituksena on tutkia ja toteuttaa toimenpiteitä konfliktitimanttien poistamiseksi markkinoilta. (3) Kimberleyn prosessin vaiheittain edetessä tavoite on vähitellen konkretisoitunut siten, että pyritään luomaan raakatimanttien kansainvälinen sertifiointijärjestelmä, joka perustuu kansallisiin sertifiointijärjestelmiin ja kansainvälisesti tunnustettuihin vähimmäisstandardeihin. (4) Neuvosto valtuutti 29 päivänä lokakuuta 2001 komission neuvottelemaan kansainvälisestä sertifiointijärjestelmästä sitovan kansainvälisen sopimuksen puitteissa. (5) Yhdistyneiden Kansakuntien yleiskokous antoi 1 päivänä joulukuuta 2000 päätöslauselman 55/56/2000, jolla pyritään katkaisemaan raakatimanttien laittoman kaupan ja aseellisten konfliktien välinen yhteys konfliktien ehkäisyn ja ratkaisemisen edistämiseksi. Raakatimanttien merkitys konflikteissa on otettu yleiskokouksen 56. istunnon esityslistalle. (6) Yhdistyneiden Kansakuntien turvallisuusneuvosto on lisäksi antanut päätöslauselmat 1173(1998), 1295(2000), 1306(2000) ja 1304(2000), joilla toteutetaan rajoittavia toimenpiteitä Sierra Leonen ja Angolan kapinallisliikkeitä sekä Liberian hallitusta vastaan. Neuvosto on puolestaan hyväksynyt rajoittavia toimenpiteitä näiden päätöslauselmien soveltamiseksi. (7) Göteborgissa kokoontunut Eurooppa-neuvosto hyväksyi kesäkuussa 2001 väkivaltaisten konfliktien estämistä koskevan ohjelman, jossa täsmennetään erityisesti, että timanttien laittoman kaupan torjunta on konflikteja ehkäisevä tekijä. (8) Euroopan unioni hyväksyi 14 päivänä toukokuuta 2001 konfliktien ehkäisemistä, hallintaa ja ratkaisemista Afrikassa koskevan yhteisen kannan 2001/374/YUTP(1), jossa todetaan erityisesti, että unioni tekee yhteistyötä edistääkseen arvoesineiden laittomaan hyödyntämiseen ja kauppaan liittyvien vientikieltojen maailmanlaajuista noudattamista, ON HYVÄKSYNYT TÄMÄN YHTEISEN KANNAN: 1 artikla Euroopan unioni ja sen jäsenvaltiot tukevat kansainvälisen yhteisön ponnisteluja konfliktitimanttien ja aseellisten konfliktien rahoituksen välisen yhteyden katkaisemiseksi ja osallistuvat niihin. 2 artikla Unioni toteaa, että Euroopan yhteisö käy neuvotteluja kansainvälisen sertifiointijärjestelmän luomiseksi sitovan kansainvälisen sopimuksen puitteissa. 3 artikla Edistääkseen 1 artiklassa esitetyn tavoitteen toteutumista jäsenvaltiot: - ottavat konfliktitimanttikysymyksen esiin kahdenvälisissä tai monenvälisissä suhteissaan; - neuvottelevat keskenään erityisesti Yhdistyneissä Kansakunnissa ja muilla asianomaisilla foorumeilla tehokkaimmista keinoista torjua konfliktitimantteja; - kehottavat niitä maita, joita asia ensisijaisesti koskee, tukemaan Kimberleyn prosessin puitteissa laadittua monenvälistä sopimusta ja tulemaan sen osapuoleksi. 4 artikla Tämä yhteinen kanta tulee voimaan päivänä, jona se hyväksytään. 5 artikla Tämä yhteinen kanta julkaistaan virallisessa lehdessä. Tehty Luxemburgissa 29 päivänä lokakuuta 2001. Neuvoston puolesta Puheenjohtaja L. Michel (1) EYVL L 132, 15.5.2001, s. 3.